चिड़ी ने आखेआ ।
नंदू ने दौनें चिड़ियें दी गल्ल-बात बड़े ध्याना कन्नै सुनी ते जाइयै अपने दोस्त गोकल गी सनाई छोड़ी।
फ्ही केह हा? दौनें दोस्तें अपने-अपने खेत्तरें च आलू राही दित्ते । किश दिनें बाद मानसून आए। सच्चे-मुच्चें उस बरखा कन्नै चमत्कार-जन होई गेआ । बूटे तौले गै जान पकड़ी गे ।
जेहड़ा बी कोई फसल दिखदा, चबातै कन्नै टऊ होइयै रेही जंदा । जिसलै फसल त्यार होई तां दौनें फसलै गी शैह्र बेचने दा मन बनाई लेआ । पर जिस दिन उ'नें फसल लेइयै शैह्र जाना हा, ठीक उस्सै दिन गोकल गी चानक बखार चढ़ी गेआ । गोकल ने नंदू गी आखेआ, 'भाऊ जी, क्या ऐसा नेईं होई सकदा जे तुस गै मेरी फसलै गी मंडी च बेची आओ। मिगी ताप सेही होआ करदा ऐ ।
नंदू ने उसदे मत्थे गी छूहियै दिक्खेआ । ओह् ते सच्चें-गै तापा कन्नै तपा करदा हा । नंदू ने सारी फसल रेड़ें उप्पर लद्दी ते कल्ला गै उसी शैह्र बेचने आस्तै उठी गेआ ।
मंडी च उसी दौनें फसलें दे बराबर पैसे थ्होए । पर सञां तगर घर परतोंदे नंदू ने सोची लैते दा हा जे ओह् गोकल गी अपने कोला घट्ट पैसे देह्ग ते गोकल गी कोई शक्क बी नेईं होन लगा, की जे गोकल उस उप्पर पूरा भरोसा करदा ऐ । कन्नै गै, चिड़ियें दियां गल्लां उसनै गै सुनियै गोकल गी सनाइयां हियां ।
नंदू दे मनै च बेईमानी आई गेदी ही ।
नंदू ने कीता बी ठीक उ'आं गै। उस नै जिसलै गोकल गी घट्ट
पैसे दित्ते तां गोकल ने बगैर किश आक्खे-गलाए दे पैसे लेइयै अपने खीसे च पाई ले। उसी नंदू दे धोक्खे दा कोई पता गै नेईं लग्गा ।
किश म्हीनें मगरा फ्ही इस दिन नंदू नै चिड़ियें गी गल्लां करदे सुनेआ । काली चिड़ी चिट्ठी चिड़ी गी आखा करदी ही, 'भैन जी, जकीन मन्नेओ, दोहाने राने आह्ला करसान इस बारी मालामाल होई जाना ऐ ।'
नंदू ने काली चिड़ी दियां गल्लां बड़े ध्याना कन्नै सुनियां । पर इस बारी उ'न्नै गोकल गी किश बी सच्च नेईं सनाया। गोकल ने नंदू गी जिसलै खेत्तरै च बे-ब्हारे दोहाने दा बीऽ टुम्बदे दिक्खेआ तां उसी चबात बझोआ । की जे इस मौसमा च एकड़ी फसल ते लगदी गै नेईं
उस नै नंदू गी समझाना बी चाहेआ जे स्हेई करसान उ'ऐ होंदा ऐ जेड़ा मौसम-शनास होऐ। फसलें गी उं'दे मौसमा दे मताबक राने आह्ला करसान गै म्हेशां नफे च रौंदा ऐ । पर, नंदू अपनी गल्ला उप्पर अड़े दा रेहा। उस नै गोकल दी इक नेईं मन्नी । सगुआं, गोकल अग्गै उस ने इक कोरा झूठ बी बोल्लेआ । "गोकल, दरअसल काली चिड़ी गी में एह् आखदे सुनेआ ऐ जे इस बारी सरेहां राने आले करसानें गी खासा फायदा होई सकदा ऐ । पर मेरे कोल ते सरेहां दा बीऽ नेईं ऐ । इस करी, में दोहाने दे बीऽ ला करनां । तूं की नेईं सरेहां राही लैंदा? तेरे कोल ते सरेहां दा बीऽ है गै । "
गोकल नंदू गी अपना सच्चा दोस्त समझदा हा ते उसदी हर गल्ल
मन्नी बी लैंदा हा। इस बारी बी उस ने नंदू दे गलाए गी सच्च मन्नी लेआ ते अपने खेत्तरें च सरेहां राही । दौनें दियां फसलां बल्लें-बल्लें मठोन लगी पेइयां ।
शुरू-शुरू च नंदू दे खेत्तरै च दोहाने दियां बेल्लां खासी तेजी कन्नै बधियां। बेल्लें गी मठोंदे दिक्खियै नंदू नां सिर्फ खुशी च नच्चन लगी पेआ, बल्के हून ओह् गोकल गी किश- किश आखन बी लगी पेआ ते उसदा मौजू बी लैन लगी पेआ ।
किश दिनें च दोहाने दियें बेल्लें गी फुल्ल पौन लगी पे। नंदू दा घमंड होर बधी गेआ । कन्नै गै ओह्दी मक्कारी बी T
इक दिन उ'न्नै गोकल दे खेत्तरै गी जाने आली पानी दी नाली गी गै बन्नी लैता । गोकल दे खेत्तरै गी पानी दी सख्त लोड़ ही । उन्नै नंदू अग्गै तरले-मिनतां बी कीतियां, पर बे- अर्थ । मजबूर होइयै गोकल गी बगैर पानी लाए दे गै रौह्ना पेआ ।
चानक इक चमत्कार होआ । लोकें दिक्खेआ, गासै उप्पर पता नेईं कु'त्थुआं बऱ्हाऊ बदल आए ते दिखदे गै दिखदे जोरें ब'रन लगी पे । केईं दिनें तगर बरखा बरदी रेही । गोकल ते होर दुए करसानें दे खेत्तरें च ते नमीं जान आई गेई पर नंदू दे दोहाने दियां बेल्लां खेत्तरै च केईईं दिनें तगर पानी डकोने करी सड़ी गेइयां ।
एह् सब किश कि'यां होई गेआ ? चिड़ियें दियां गल्लां ते कदें झूठियां नेईं होई सकदियां । पही..........
इक दिन नंदू दोआस होइयै अपने खेत्तरै थमां घर परतोआ करदा हा जे उस नै रस्ते च काली ते चिट्टी चिड़ी गी आपूं-चें गल्लां करदे सुनेआ। चिट्ठी चिड़ी काली गी पुच्छा करदी ही, 'भैन, इस बारी केह्
